b'\n_START_ARTICLE_\nTine Logar\n_START_SECTION_\nDelo\n_START_PARAGRAPH_\nPo Franu Ramov\xc5\xa1u je Tine Logar najpomembnej\xc5\xa1i slovenski dialektolog. Prehodil je celotno slovensko jezikovno ozemlje in za Slovenski lingvisti\xc4\x8dni atlas zapisal nad 200 govorov. Od leta 1960 je sodeloval pri mednarodnem raziskovalnem programu Slovanski linvisti\xc4\x8dni atlas, za katerega je od 25 slovarskih to\xc4\x8dk dialektolo\xc5\xa1ko obdelal 8 to\xc4\x8dk in je bil soavtor prvega fonetskega zvezka (Beograd 1988). Je tudi glavni slovenski avtor v delu Fonolo\xc5\xa1ki opisi. V Dialektolo\xc5\xa1kih \xc5\xa1tudijah I\xe2\x80\x93XVI (Slavisti\xc4\x8dna revija, 1954\xe2\x80\x9372) je objavil ve\xc4\x8dino svojih novih dognanj o slovenskih nare\xc4\x8djih. Pomemben je tudi Logarjev prispevek pri spoznavanju slovenskih zamejskih nare\xc4\x8dij v Italiji, Avstriji in na Mad\xc5\xbearsekm. Novo podobo slovenskih nare\xc4\x8dij prikazuje Karta slovenskih nare\xc4\x8dij (1983), ki jo je izdal skupaj z Jakobom Riglerjem. Jezikoslovne izku\xc5\xa1nje pri preu\xc4\x8devanju slovenskih nare\xc4\x8dij je ve\xc4\x8d kot tri desetletja kot profesor prena\xc5\xa1al na nove rodove slovenistov. Njegova dela so znana v mednarodni slavistiki (objave v tujih znanstvenih revijah, predavanja na \xc5\xa1tevilnih evropskih univerzah), posebno u\xc4\x8dinkovite so bile njegove slovenisti\xc4\x8dne pobude ob poletnih seminarjih za tuje slaviste, na katerih je redno predaval.'